CELEX: 62010TN0016
Language: fi
Date: 2010-01-22 00:00:00
Title: Asia T-16/10: Kanne 22.1.2010 — Alisei v. komissio

13.3.2010   
            
            
               FI
            
            
               Euroopan unionin virallinen lehti
            
            
               C 63/49
            
         Kanne 22.1.2010 — Alisei v. komissio
   (Asia T-16/10)
   2010/C 63/87
   Oikeudenkäyntikieli: italia
   
      Asianosaiset
   
   
      Kantaja: Alisei (Rooma, Italia) (edustajat: asianajajat F. Sciaudone, R. Sciaudone, A. Neri)
   
      Vastaaja: Euroopan komissio
   
      Vaatimukset
   
   
               —
            
            
               Hylkäävä päätös on kumottava
            
         
               —
            
            
               hankintapäätös on kumottava
            
         
               —
            
            
               komissio on velvoitettava maksamaan vahingonkorvausta
            
         
               —
            
            
               Euroopan komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Nyt esillä olevalla kanteella Alisei vaatii, että
   
               —
            
            
               on kumottava 29.10.2009 tehty komission päätös olla yhtäältä hyväksymättä kantajan rajoitetussa ehdotuspyynnössä ”rahoitusvälineen perustamisesta elintarvikkeiden jyrkkään hinnannousuun liittyvää nopeaa toimintaa varten kehitysmaissa” (”Facility for rapid response to soaring food prices in developing countries”) (EuropeAid/128608/C/ACT/Multi) esittämä tukihakemus ja toisaalta asettaa se varallaololuetteloon
            
         
               —
            
            
               on kumottava 29.10.2009 tehty komission päätös hyväksyä toisen järjestön esittämä tukihakemus
            
         
               —
            
            
               aiheutuneesta vahingosta velvoitetaan maksamaan korvaus.
            
         Tältä osin todetaan, että ehdotuspyyntöön sisältyneiden viittausten mukaisesti kantaja ehdotti toimenpidettä, jonka tarkoituksena oli parantaa Sao Tomé e Principen maataloustuotantokapasiteettia, ja se ehdotti tähän tarkoitukseen paikalliseksi sopimuskumppaniksi maatalousalan asiantuntijajärjestöä.
   Kantajan ehdotus hyväksyttiin esivalinnassa ja sitä kehotettiin esittämään täydellinen hakemuksensa 15.9.2009 mennessä.
   Koska kantaja, toisin kuin muut ehdotuspyyntöön vastanneet järjestöt, ei ollut saanut mitään tietoa sen tarjouksen tarkastelusta, se pyysi komissiolta tietoja tästä 17.11.2009 lähettämällään sähköpostilla. Komissio vastasi samana päivänä todeten, että vastaus oli jo lähetetty kaikille osallistuneille, ja se lähetti kopion tästä vastauksesta. Riidanalaisella päätöksellä Euroopan komissio ilmoittaa kantajalle, että arviointikomitea ei ollut hyväksynyt sen ehdotusta tuen myöntämisestä ja että se oli päättänyt sijoittaa sen varallaololuetteloon, joka on voimassa 31.12.2009 asti. Komissio ilmoitti lisäksi, että jos Aliseihin ei otettaisi yhteyttä ennen tätä päivää, sitä ei enää otettaisi huomioon tuen myöntämiseksi kyseessä olevan ehdotuspyynnön puitteissa.
   Kantajan tukihakemuksesta tehtyä hylkäävää päätöstä koskevan kumoamisvaatimuksensa tueksi se väittää, että
   
               —
            
            
               että perusteluvelvollisuutta ei ole noudatettu, koska komissio ei ole maininnut (edes yhteenvedonomaisesti) niitä syitä, joiden vuoksi kantajan hakemus on suljettu pois ja asetettu varallaololuetteloon, ja se on tarkoituksellisesti ja nimenomaisesti kieltäytynyt vastaamasta tätä koskeviin tietopyyntöihin
            
         
               —
            
            
               hallintotoimien avoimuusperiaatetta, yhdenvertaisen kohtelun periaatetta ja puolustautumisoikeuksia on loukattu, koska komissio on ilmoittanut muille poissuljetuille kilpailijoille syyt siihen, kun taas se on tehnyt tietojen antamisen kantajalle riippuvaiseksi varallaololuettelon voimassaoloajasta.
            
         Tuen myöntämistä tuen saaneelle järjestölle koskevan päätöksen kumoamisvaatimuksen tueksi kantaja väittää, että
   
               —
            
            
               päätös perustuu virheelliseen ja perusteettomaan arviointiin, koska komissio on valinnut tuen saajaksi sellaisen järjestön esittämän hakemuksen, jonka ammatillinen kokemus on rajoitettu ja tekninen kapasiteetti riittämätön ja joka ei ole itsenäinen suhteessa muiden järjestöjen esittämiin hakemuksiin ja erityisesti kantajan esittämään hakemukseen.
            
         Lopuksi kantaja vaatii korvausta sille aiheutuneesta vahingosta.